OpenLLM-France/wikimedia huggingface dataset:
# Jaume Llecha i Sans

Jaume Llecha i Sans (Montblanc, 12 de febrer del 1916 – Barcelona, 27 d'octubre del 1970) fou un violinista guardonat amb el premi Manén (1950) i Premi extraordinari de violí del Conservatori Superior de Música de Barcelona (1951).
Estudià a l'Escola Municipal de Música de Barcelona, amb els professors Morera, Viscasillas i Joan Massià. Donà el seu primer concert el 7 d'abril de 1934. Després del parèntesi de la guerra civil espanyola, reaparegué a les sales de concerts i actuà amb l'Orquestra Municipal de Barcelona, l'Orquestra de Cambra i l'Orquestra del Gran Teatre del Liceu.
Va morir el 27 d'octubre de 1970 després de combatre durant quatre anys una greu malaltia.

## Referències

* ↑ «Necrología - Don Jaime Llecha». La Vanguardia, 29-10-1970, pàg. 28.

## Bibliografia

* «Jaume Llecha i Sans». Gran Enciclopèdia Catalana. Barcelona: Grup Enciclopèdia Catalana.
# Unides per un assassí

Unides per un assassí (originalment en francès, Le sang des îles d'or) és una pel·lícula francesa de 2017, escrita i dirigida per Claude-Michel Rome. Es basa en la novel·la de Jean-Marie Schneider. La cinta va ser produïda per France Télévisions, RTBF i TV5 Monde. S'ha doblat al català.

## Sinopsi

La desaparició de la jove Julia Montero té massa punts en comú amb la desaparició i mort d'Élodie Leclère, que tres anys enrere va provocar la caiguda en desgràcia de la inspectora Sandra Pantakidis. El fet que qui ocupi el lloc de la inspectora sigui la seva filla Ariane, que està renyida amb la mare, acaba de complicar una situació en què sembla que algú manipula la investigació des de dins. La Sandra haurà de superar les diferències amb la seva filla per trobar un assassí que se li va escapar tres anys abans i que li va enviant bales per fer-li saber que la té en el punt de mira. Però l'assassí no es conformarà fent-li mal a ella.

## Repartiment

* Alexandra Vandernoot com a Sandra Pantakidis
* Isabelle Vitari com a Ariane Pantakidis
* Antoine Duléry com a Arthur Balestri
* Alexis Loret com a Emmanuel Goetz
* David Kammenos com a Yann Tesla
* Avy Marciano com a Frédéric Morand
* Gérard Dubouche com a Max Colonna
* Jean-Jérôme Esposito com a Gilles Serva
* Nicolas Dromard com a Philippe Leclère
* Bonnafet Tarbouriech com a Jean-Louis Marchando
* Nicolas Sartous com a Nicolas Florac
* Laurent Suire com a Divisionnaire Wurst
* Hayet Adrwich com a Samira Elbrouz
* Stéphanie Pareja com a Nadine Servier
* Aude Candela com a Maud

## Referències

* ↑ «TV3, líder del cap del setmana, amb els telenotícies, i la gala dels Premis Gaudí». CCMA, 07-03-2022. [Consulta: 11 març 2022].
* ↑ «Les pel·lícules del cap de setmana». TV3, 03-03-2022. [Consulta: 4 març 2022].
# Applied Physics Letters

Applied Physics Letters és una revista científica setmanal revisada per experts i publicada per l'American Institute of Physics. El seu objectiu és la ràpida publicació i difusió de nous treballs experimentals i teòrics respecte a les aplicacions de la física en totes les disciplines de la ciència, l'enginyeria i la tecnologia moderna. A més, hi ha un èmfasi en els desenvolupaments fonamentals i nous, per preparar el terreny per als camps que estan evolucionant ràpidament.
La revista va ser fundada el 1962. L'editor en cap és Reuben T. Collins (Colorado School of Mines).

## Resum i indexació

Aquesta revista està indexada a les bases de dades:
* Chemical Abstracts Service
* Continguts actuals/Física, Química i Ciències de la Terra
* Ciència Citation Índex
Segons Journal Citation Reports, la revista tenia un factor d'impacte de l'any 2015 de 3.122, situant-lo en el lloc 28 de 145 en la categoria "Física Aplicada"

## Referències

* ↑ Home page. Applied Physics Letters. American Institute of Physics. 2015.
* ↑ About the journal Arxivat 2015-08-01 a Wayback Machine.. Applied Physics Letters. American Institute of Physics. 2015.

## Enllaços externs

* Applied Physics Letters - Lloc web oficial
# Gilieae

Gilieae és una tribu de plantes amb flor de la família Polemoniaceae, subfamília Polemonioideae. Verne E. Grant l'anomenà així en concordança amb Polemoniaceae Gilia, un gènere que Ruiz i Pavón havien batejat així el 1794 en homenatge a l'astrònom i naturalista italià Filippo Luigi Gilii.

## Gèneres

Els botànics dissenteixen sobre la distribució de la subfamília Polemonioideae en tribus i gèneres (vegeu els Enllaços).

### Classificació de l'IPNI

* Aliciella Brand, 1905
* Eriastrum Woot. i Standl., 1913
* Gilia Ruiz i Pav., 1794
* Ipomopsis Michx., 1803
* Langloisia Greene, 1896
* Leptodactylon Hook. i Arn., 1839
* Linanthus Benth., 1833
* Navarretia Ruiz & Pavon, 1794

### Classificació de Leigh A. Johnson

* Allophyllum(Nutt.) A.D.Grant & V.E.Grant, 1955
* Collomia Nutt., 1818
* Gilia Ruiz & Pav., 1794
* Navarretia Ruiz & Pav., 1794
* Saltugilia (V.E.Grant) L.A.Johnson, 2000

## Referències

* ↑ «Southwest Colorado Wildflowers, Gilia and Navarretia».

## Enllaços externs

* Gilieae a l'IPNI (anglès)
* Proposta de Leigh A. Johnson d'un quadre de distribució de la família Polemoniaceae
# Resolució 1414 del Consell de Seguretat de les Nacions Unides

La Resolució 1414 del Consell de Seguretat de les Nacions Unides, adoptada sense votar el 23 de maig de 2002 després d'haver examinat la petició de la República Democràtica de Timor Oriental per poder ser membre de les Nacions Unides. En aquesta resolució, el Consell va recomanar a la Assemblea General l'acceptació de Timor Oriental com a membre.
L'Assemblea General posteriorment va admetre Timor Oriental en les Nacions Unides el 27 de setembre de 2002 mitjançant la Resolució 57/3.

## Vegeu també

* Llista de resolucions del Consell de Seguretat de les Nacions Unides 1401 a la 1500 (2002 – 2003)

## Referències

* ↑ «Security Council recommends East Timor's admission to United Nations». United Nations, 23-05-2002.
* ↑ United Nations. Yearbook of the United Nations 2002. United Nations Publications, 2004, p. 325. ISBN 978-92-1-100904-0.

## Enllaços externs

* PDF Text de la Resolució a UN.org
# Tristam Shandy (A Cock and Bull Story)

Tristam Shandy (A Cock and Bull Story) és una pel·lícula britànica del gènere comèdia, dirigida per Michael Winterbottom, estrenada l'any 2005. Ha estat doblada al català.

## Argument

Tristam Shandy (A cock and bull story) és un "film dins un film", amb Steve Coogan i Rob Brydon fent el seu propi paper d'actors principals, en el rodatge d'una adaptació cinematogràfica de la novel·la Vida i opinions de Tristram Shandy de Laurence Sterne.
La major part del film és dedicada al rodatge del film seguint l'actuació dels dos actors principals. Seqüències que relaten la vida de Tristram Shandy entretallen les escenes de rodatge: concepció, naixement i bateig; experiències de l'oncle Toby a la batalla de Namur; circumcisió accidental de Tristram a l'edat de 3 anys; escena final de la novel·la, amb la frase de Yorick: « It is a story about a Cock and a Bull - and the best of its kind that ever I heard! », (és una història sense cap ni peus - i la millor d'aquest gènere que mai haver-lo sentit!)
L'especificitat del film és generar constantment una situació còmica gràcies als actors que d'una banda, han de transcriure tan fidelment com sigui possible una novel·la reputada inadaptable, i d'altra banda jugar amb les dificultats tècniques, personals i relacionals que s'encadenen a un ritme constant

## Repartiment

* Steve Coogan: Tristram Shandy / Walter Shandy / Steve Coogan
* Rob Brydon: Captain Toby Shandy / Rob Brydon
* Keeley Hawes: Elizabeth Shandy / Keeley Hawes
* Shirley Henderson: Susannah / Shirley Henderson
* Gillian Anderson: Widow Wadman / Gillian Anderson
* Dylan Moran: Dr. Slop / Dylan Moran
* David Walliams: Curate
* Stephen Fry: Parson Yorick / Patrick Curator
* Jeremy Northam: Mark (director)
* Ian Hart: Joe (guionista)
* James Fleet: Simon (productor)
* Benedict Wong: Ed
* Naomie Harris: Jennie
* Kelly Macdonald: Jenny
* Ashley Jensen: Lindsay

## Crítica

* "Evoca meravellosament la vida en un set de cinema, que durant unes setmanes o mesos crea la seva pròpia 'societat' tancada. (...) Puntuació: ★★★★ (sobre 4)."
* "No és una pel·lícula dins d'una pel·lícula, sinó una pel·lícula dins d'una pel·lícula dins d'una pel·lícula, sona a insuportablement retorçada, però és lleugera, divertida i sorprenentment poc pretensiosa."
* "És realment original, i estranya, i meravellosament entretinguda. (...) Puntuació: ★★★ (sobre 4)."

## Referències

* ↑ «ésAdir > Filmoteca: pel·lícules > Tristam Shandy (A cock and bull story)». [Consulta: 13 febrer 2019].
* ↑ «Panorama // Tristram Shandy : A Cock and Bull Story (2005)». [Consulta: 13 febrer 2019].
* 1 2 Stevens, Dana «Tristam Shandy (A Cock and Bull Story)». The New York Times.
* ↑ Ebert, Roger «Tristam Shandy (A Cock and Bull Story)». Chicago Sun-Times.
* ↑ Travers, Peter «Tristam Shandy (A Cock and Bull Story)». Rolling Stone.
# Jaume Llavallol i Riu

Jaume Llavallol i Riu (Barcelona, 8 de setembre de 1760 - Buenos Aires, 13 d'octubre de 1838) fou un comerciant català emigrat a Argentina on desenvolupà activitat política i militar.
Durant les invasions angleses d'Argentina (1806-1807), juntament amb altres catalans, el 1806 fundà el Cuerpo de Voluntarios Urbanos de Cataluña, que participà en diversos combats, durant els quals va ser promogut a capità. Passades la guerra, tornà als seus negocis.
El seu fill fou Felipe Llavallol, que arribà a president del Senat i governador de la província de Buenos Aires. En honor a Felipe Llavallol, s'anomenà l'actual ciutat de Llavallol, en el gran Buenos Aires.

## Referències

* ↑ «Jaime Llavallol y del Riú | Real Academia de la Historia». [Consulta: 23 abril 2022].
* ↑ «CASAL ARGENTI A BARCELONA». [Consulta: 23 abril 2022].
# Unidá Nacionalista Asturiana

Unidá Nacionalista Asturiana (UNA) fou un partit polític asturià que sorgí de la unió, el 1988, de dues organitzacions nacionalistes d'esquerra: Ensame Nacionalista Astur (ENA) i Xunta Nacionalista Asturiana.
UNA es va presentar a les eleccions europees de 1989 amb José Suárez "Felechosa" de candidat, cosa que va provocar les primeres divisions internes sobre l'encertat de la participació en aquestes eleccions. També es presentà a les eleccions generals espanyoles de 1989, cosa que els suposà una forta despesa econòmica, i en la qual va obtenir 3.164 vots (un 0,54% del total), mentre que el regionalista Partíu Asturianista (PAS), format el 1985 aplegà 3.476 vots (un 0’57%). Aquesta situació obriria una via entre les executives d'ambdós partits per a una coalició de cara a les eleccions autonòmiques d'Astúries de 1991, cosa que provocà el març de 1990 que nou membres de la seva Xunta Nacional, membres d'un corrent crític d'opinió i crítics amb la coalició amb PAS, fossin expulsats de l'organització pels altres 14 membres. Els expulsats fundarien poc després Andecha Astur.
UNA i PAS arribaren a un acord electoral i formaren Coalició Asturiana per a presentar-se a les eleccions de maig de 1991 amb Xuan Xosé Sánchez Vicente president del PAS com a cap de llista. Coalició Asturiana aplegà 14.500 vots i Sanchez Vicente va obtenir l'acta de diputat a la Junta General.
El PAS no trigà a capitalitzar els resultats i deixarà de banda les forces d'esquerra; l'UNA denunciarà la situació arribant a demanar Sanchez Vicente la renúncia a l'acta de diputat.

## Vegeu també

* Ensame Nacionalista Astur
* Xunta Nacionalista Asturiana
* Unidá
* Partíu Asturianista
* Andecha Astur
* Coalició Asturiana

## Enllaços externs

* (asturià) La oportunidá perdía de la UNA (I), Daniel Cueli Arxivat 2007-10-19 a Wayback Machine.
* (asturià) La oportunidá perdía de la UNA (II), Daniel Cueli Arxivat 2007-10-19 a Wayback Machine.
# Peüc

Un peüc (o normalment en la forma plural, peücs), és el nom que rep un tipus de mitjó curt fet de llana o de punt, utilitzat per la gent, com a peça d'abrigar per a no tenir fred als peus al llit o dintre casa. D'antuvi a Catalunya, els camperols solien portar els peücs per sobre dels mitjons quan anaven calçats amb esclops o amb espardenyes

## Etimologia

La paraula vé del llatí *pedūcu. Hi ha moltes referències en obres a partir de l'edat mitjana.

## Documents

* 1472. Dietaris de la Generalitat: El rei Joan II tenia assetjada Perelada i el seu campament fou atacat pel comte de Campobasso. El rei hagué de fugir en camisa i peücs vermells.
* 1460. Tirant lo blanc: "Tirant e lo Conestable calsauen peuchs de lana perque no fessen remor al passejar, Tirant, c. 147.T"

## Peücs de nadó

Actualment, també s'usa el terme per a un tipus de calçat sense sola per als nounats, en forma de boteta, que es teixia a mà en punt de ganxet o de punt de mitja i formava part de l'aixovar reunida durant el període de l'embaràs.
El fet que no apareguin referències literàries, -amb el significat de "botetes de nadó"- anteriors a la segona meitat al segle xix, fan suposar que aquest ús, del terme peüc, sigui relativament recent. Més enllà de l'anàlisi lingüística i ja en el pla etnogràfic-històric, la pròpia indumentària dels nounats, totalment faixats durant els primers mesos, fan poc probable pensar en l'existència d'aquesta peça de calçat infantil abans de l'esmentat període (mitjans del segle xix), quan la vestimenta dels nadons desenvolupa una varietat reforçada per diversos canvis tecnològics i socials.

## Altres usos

Aquest terme s'empra així mateix per al calçat antisèptic d'un sol ús usat en els equips quirúrgics i en els controls de seguretat en aeroports. Per extensió pot emprar-se per denominar calçat dels animals de companyia i, en el context esportiu, com a mitjó especial de ciclisme.

## Referències

* ↑ «peüc». Diccionari de la llengua catalana de l'IEC. Institut d'Estudis Catalans.
* ↑ peüc a Optimot
* 1 2 3 «DCVB». Arxivat de l'original el 2004-08-26. [Consulta: 29 gener 2017].
* ↑ Dietari de les turbasions del tems del rey Don Juan que en Catallunya foren... / fet y escrit lo present dietari per mà d'en Jaume Safont, notari, que a carech tenia a portar y escriure lo dietari de la casa de la diputasió y General de Catalunya. Pàgina 104 de 163.
* ↑ DIETARIS DE LA GENERALITAT DE CATALUNYA Volum I. Anys 1411 a 1539. Pàgina 207, 51r.
* ↑ . Gran enciclopedia punto y costura: ganchillo, bordado y trabajos manuales. Madrid: Sarpe, 1979.
* ↑ . «Patuco en el CVC». Bibliotec Virtual Miguel de Cervantes. [Consulta: 13 juny 2015].
* ↑ . «La evolución de la ropa infantil». [Consulta: 13 juny 2015].
* ↑ Intervención en la atención sociosanitaria en instituciones. Editorial Vértice, October 2008, p. 174–. ISBN 978-84-92598-81-6.
# Generador de baixa freqüència

Els generadors de funcions i generadors de baixa freqüència (GF i GBF respectivament) són aparells destinats a la generació de diversos tipus de senyals alternes i de tipus lògic. Per tant, aquests aparells es faran servir en tots aquells casos en els quals sigui necessari disposar d'un senyal d'aquest tipus per a introduir-la en un equip electrònic. L'exemple més clar és la comprovació del funcionament correcte d'un amplificador de baixa freqüència.
La diferència fonamental entre un GBF i un GF és el rang de freqüències que ambdós aparells poden generar. En el cas del GBF aquest acostuma a ser des d'1Hz fins alguns centenars de quiloherzs. En canvi el GF és capaç de generar freqüències que van des de menys d'1Hz fins diversos megaherzs.
Una altra diferència és que el GBF genera ones sinusoidals i rarament d'un altre tipus. Tanmateix, el GF genera senyals sinusoidals, triangulars, quadrades i nivells lògics, a més de permetre, per exemple, modulació en amplitud i freqüència i, típicament, vobulació. A més, el GF permet “deformacions” dels senyals generats que un GBF no pot realitzar.

## Referències

* granabot.es Arxivat 2018-07-13 a Wayback Machine.
# Resolució 1418 del Consell de Seguretat de les Nacions Unides

La Resolució 1418 del Consell de Seguretat de les Nacions Unides fou adoptada per unanimitat el 21 de juny de 2002. Després de recordar totes les resolucions anteriors sobre el conflicte a l'antiga Iugoslàvia, particularment la Resolució 1357 (2001), el Consell, actuant en virtut de Capítol VII de la Carta de les Nacions Unides, va ampliar el mandat de la Missió de les Nacions Unides a Bòsnia i Hercegovina (UNMIBH) i va autoritzar la continuació de la Força d'estabilització fins al 30 de juny de 2002.
Va ser una de les diverses extensions de la UNMIBH en aquest període, per permetre més temps per a consultes oficioses sobre el mandat de la UNMIBH.

## Referències

* ↑ «Security Council extends mandate of Bosnia and Herzegovina mission until 30 June». United Nations, 21-06-2002.
* ↑ Bernan Press. Yearbook of the United Nations 2002. United Nations Publications, 2004, p. 356. ISBN 978-92-1-100904-0.

## Vegeu també

* Llista de resolucions del Consell de Seguretat de les Nacions Unides 1401 a la 1500 (2002 - 2003)
* Guerra de Bòsnia

## Enllaços externs

* PDF Text de la Resolució a UN.org
# Tridentopsis pearsoni

Tridentopsis pearsoni és una espècie de peix de la família dels tricomictèrids i de l'ordre dels siluriformes.

## Morfologia

* Els mascles poden assolir 2,3 cm de longitud total.

## Hàbitat

És un peix d'aigua dolça i de clima tropical.

## Distribució geogràfica

Es troba a Sud-amèrica: conca del riu Amazones.

## Referències

* ↑ uBio (anglès)
* ↑ Myers G. S., 1925. Tridentopsis pearsoni, a new pygidiid catfish from Bolivia. Copeia Núm. 148. 83-86.
* ↑ BioLib (anglès)
* ↑ Myers, G. S., 1925. Tridentopsis pearsoni a new pygidiid catfish from Bolivia. Copeia Núm. 148: 83-86.
* 1 2 3 FishBase (anglès)
* ↑ De Pínna, M.C.C. i W. Wosiacki, 2003. Trichomycteridae (pencil or parasitic catfishes). p. 270-290. A: R.E. Reis, S.O. Kullander i C.J. Ferraris, Jr. (eds.) Checklist of the Freshwater Fishes of South and Central America. Porto Alegre: EDIPUCRS, Brasil.

## Enllaços externs

* AQUATAB
# Jenkins (cràter)

Jenkins és un cràter d'impacte que es troba en l'equador de la Lluna, prop del terminador oriental. Està adossat a la vora est del cràter satèl·lit lleugerament més gran Schubert X, envaint lleugerament el seu interior. El cràter Nobili està igualment unit a la vora occidental de Schubert X i s'introdueix lleugerament a l'interior d'aquest costat. Els tres cràters formen una cadena lineal en l'equador lunar.
Jenkins va ser designat prèviament Schubert Z abans de rebre el seu nom actual de la UAI. El propi cràter Schubert es troba al nord-est de Jenkins. A l'est-nord-est de Jenkins es troba el cràter Back, i al sud apareix la parella de cràters Van Vleck i Weierstrass.
Es tracta d'un cràter circular amb una vora una mica desgastada. El petit cràter Schubert J està unit a l'exterior del brocal al sud-est. La vora occidental de Jenkins està marcat per diversos petits cràters. El sòl interior manca relativament de trets distintius, marcat per uns petits cràters. No presenta pic central en la plataforma.

## Vegeu també

* Llista de cràters lunars
* Selenografia

## Enllaços externs

* "Jenkins (cràter)". Gazetteer of Planetary Nomenclature. USGS Astrogeology Research Program. (anglès)
* «Digital Lunar Orbiter Photographic Atles of the Moon» (en anglès). [Consulta: 27 juny 2018].
* «LROC :: QuickMap - Targeting Mapa LROC» (en anglès). [Consulta: 27 juny 2018].
* «The-moon.wikispaces.com: Jenkins» (en anglès). Arxivat de l'original el 2018-05-31. [Consulta: 27 juny 2018].
# Tridentopsis tocantinsi

Tridentopsis tocantinsi és una espècie de peix de la família dels tricomictèrids i de l'ordre dels siluriformes.

## Morfologia

* Els mascles poden assolir 2,3 cm de longitud total.

## Hàbitat

És un peix d'aigua dolça i de clima tropical.

## Distribució geogràfica

Es troba a Sud-amèrica: conca del riu Tocantins al Brasil.

## Referències

* ↑ uBio (anglès)
* ↑ Myers G. S., 1925. Tridentopsis pearsoni, a new pygidiid catfish from Bolivia. Copeia Núm. 148. 83-86.
* ↑ BioLib (anglès)
* ↑ La Monte, F., 1939. Tridentopsis tocantinsi, a new pygidiid fish from Brazil. Am. Mus. Novit. Núm. 1024: 1-2.
* 1 2 3 FishBase (anglès)
* ↑ De Pínna, M.C.C. i W. Wosiacki, 2003. Trichomycteridae (pencil or parasitic catfishes). p. 270-290. A: R.E. Reis, S.O. Kullander i C.J. Ferraris, Jr. (eds.) Checklist of the Freshwater Fishes of South and Central America. Porto Alegre: EDIPUCRS, Brasil.

## Bibliografia

* Burgess, W. E. An Atlas of Freshwater and Marine Catfishes: A Preliminary Survey of the Siluriformes (en anglès). TFH Publications, 1989. ISBN 9780866221313.
* Eschmeyer, W. N. Genera of Recent Fishes (en anglès). iii + 697. Acadèmia de les Ciències de Califòrnia, 1990. ISBN 0-940228-23-8.
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Ferraris, C. J. «Checklist of catfishes, recent and fossil (Osteichthyes: Siluriformes), and catalogue of siluriform primary types» (en anglès). Zootaxa, 1.418, 1, 2007, pàg. 1-628. DOI: 10.11646/zootaxa.1418.1.1.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 4a edició. Wiley, 2006. ISBN 978-0471250319.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.

## Enllaços externs

* AQUATAB
# Ursus americanus floridanus

Ursus americanus floridanus és una subespècie de l'os negre americà (Ursus americanus).

## Descripció

* Com a adult, és un animal de grans dimensions (entre 120-180 cm de longitud) i amb un pelatge brillant de color negre. El seu pes corporal pot augmentar un 25-40% a la tardor per tal d'emmagatzemar l'energia suficient per sobreviure a l'hivern.
* Nas de color marró clar.
* Musell i cua curts.
* Alguns exemplars tenen patrons en forma de diamant al pit.

## Reproducció

Les femelles adultes assoleixen la maduresa sexual al voltant dels 3-4 anys. La temporada de cria és des de mitjans del juny fins a mitjans de l'agost, i els cadells neixen des de finals del gener fins a mitjans del febrer.

## Distribució geogràfica

Abans ocupava tota la Florida (incloent-hi alguns cais). Actualment se'n troben poblacions aïllades a Florida i el sud d'Alabama, de Geòrgia i de Mississipi.

## Estat de conservació

Avui dia, aquesta subespècie d'os només ocupa un 17-18% de la seva distribució històrica a Florida abans de l'arribada dels europeus. La pèrdua del seu hàbitat i la fragmentació de les diferents poblacions són els seus principals problemes i hom creu que la seva conservació a llarg termini depèn d'una millor gestió dels boscos.

## Referències

* ↑ Mammal Species of the World (anglès)
* 1 2 Scott, Chris, (2004). Endangered and Threatened Animals of Florida and Their Habitats. University of Texas Press. ISBN 0292705298.
* 1 2 3 4 Florida Black Bear Fact Sheet (anglès)
* ↑ Florida Fish and Wildlife Conservation Commission Arxivat 2017-08-15 a Wayback Machine. (anglès)
* ↑ FloridaNature.org (anglès)

## Enllaços externs

* uBio (anglès)
* Population Ecology of Black Bears in the Okefenokee Swamp-Osceola Ecosystem Arxivat 2011-08-05 a Wayback Machine. (anglès)
* Bears and Roads - Florida Fish and Wildlife Conservation Commission Arxivat 2017-08-15 a Wayback Machine. (anglès)
# Pečenice

Pečenice és un poble i municipi d'Eslovàquia que es troba a la regió de Nitra, al sud-oest del país. En hongarès es diu Hontbesenyőd. La primera menció escrita de la vila es remunta al 1135. Un dels monuments majors és l'església de l'Assumpció de Maria, que el 1282 feia part de monestir de Šahy. És un edifici en estil romànic tardà de 1240-1260 que va subir moltes reformes i extensions.

## Referències

* ↑ «Kataster nehnuteľností (Cadastre Immobiliari)» (en eslovac). Úrad geodézie, kartografie a katastra Slovenskej ( Oficina de Geodèsia, Cartografia i Cadastre d'Eslovàquia). [Consulta: 13 desembre 2020].
* 1 2 «Church of the Assumption of the Virgin Mary» (en anglès). Region Nitra, s.d. [Consulta: 13 desembre 2020].